# Sikaeläinten hyväksytyn tuotantoketjun hakuohje

Hyväksytty tuotantoketju tarkoittaa järjestelmää, jossa alle 9 kuukauden ikäiset siat voidaan siirtää eri hyväksyttyjen pitopaikkojen välillä ilman, että niitä merkitään alkuperäisessä syntymäpitopaikassaan.

Ruokavirasto arvioi, että tuotantoketjun hyväksyntää voivat hakea toimijat, jotka kasvattavat sikoja useissa eri pitopaikoissa. Hakemuksen hyväksyminen edellyttää, että kaikki vaaditut olosuhteet ja säädökset täyttyvät

**Sikaeläinten merkitseminen**

Sika on merkittävä syntymäpitopaikassaan ennen kuin se täyttää 9 kuukautta. Merkitsemistapoja on kolme:

* 1. **Tatuointi** – Voidaan tehdä kahdella tavalla:
		+ Tatuointipihdeillä korvanlehteen
		+ Tatuointivasaralla reiden ulkopintaan
	2. **Tavanomainen korvamerkki**
	3. **Elektroninen korvamerkki**

Jos sika kuuluu hyväksyttyyn tuotantoketjuun, se merkitään ennen kuin se siirtyy tuotantoketjun ulkopuolelle, mutta viimeistään 9 kuukauden iässä.

* Merkitsemiseen käytetään sen hetkisen sijainnin pitopaikan merkintätunnusta.
* Alle 9 kuukauden ikäisillä sioilla merkitsemisvaatimus tulee voimaan vasta silloin, kun ne siirtyvät tuotantoketjun ulkopuolelle, esimerkiksi myytäessä teurastamolle.
* Jos sika siirtyy suoraan teurastamolle, riittää pelkästään teurasmerkintä.

Kaikissa tapauksissa merkitsemiseen käytetään syntymäpitopaikan merkintätunnusta.

Alle 9 kuukauden ikäisiä sikoja voidaan siirtää hyväksyttyjen pitopaikkojen välillä ilman merkitsemistä.

Merkitseminen on kuitenkin pakollista seuraavissa tilanteissa:

* **Kun sika täyttää 9 kuukautta** tuotantoketjun sisällä.
* **Kun sika siirretään tuotantoketjun ulkopuolelle**, esimerkiksi toiseen pitopaikkaan tai teurastamolle.
* **Välittömästi**, jos tuotantoketjun hyväksymisen edellytykset eivät enää täyty.

**Tuotantoketjun hyväksyntähakemuksessa tulee esittää haettavien pitopaikkojen terveystilanne sekä sikojen jäljittävyyden varmistaminen seuraavasti**

1. Terveystilanne: kuvaus hakemukseen
	1. Onko tuotantoketjuun kuuluvissa sikojen pitopaikoissa todettu luetteloituja eläintauteja (ml. muut torjuttavat sekä valvottavat taudit), ja jos on niin koska viimeksi?
	2. Kuvaus siitä, miten toimitaan, jos ym. tauteja todetaan jossain tuotantoketjuun kuuluvista pitopaikoista
* Tiedon kulkeminen jokaiseen pitopaikkaan
* Varautuminen merkitsemisen aloittamiseen

Huomioitavat taudit:

* Suu- ja sorkkatauti (a)
* Karjarutto (a)
* Klassinen sikarutto (a)
* Afrikkalainen sikarutto (a)
* Raivotautiviruksen tartunta (b)
* Aujeszkyn tauti (c)
* Brucella abortus-, B. melitensis-, B. suis –tartunta (d, muu torjuttava)
* Pernarutto (d, muu torjuttava)
* Mycobacterium tuberculosis complex (M. bovis, M. caprae, M. tuberculosis) (d, muu torjuttava)
* PRRS (d, muu torjuttava)
* Surra (Trypanosoma evansi) (d, valvottava)
* Lyssavirustartunta (muu kuin raivotauti) (muu torjuttava)
* TGE-tauti (muu torjuttava)
* Salmonellatartunnat (valvottava)
1. Jäljitettävyyden varmistaminen: kuvaus hakemukseen
	1. Pitopaikat pitopaikkatunnuksineen, joita haetaan hyväksyttäväksi
	2. Sikojen liikkuminen tuotantoketjun pitopaikkojen välillä ja mistä pitopaikasta siirtyvät teurastamoon
	3. Jäljitettävyyden varmistaminen sikojen siirtyessä tuotantoketjun pitopaikkojen välillä teurastamoon asti
	4. Tuotantoketjun vaatimukset tulee täyttyä myös kuljetusten aikana

**Sikaeläinten tuotantoketju ja lainsäädäntö; Eläinterveyssäännöstö (EU) 2019/2035 art. 52–53)**

* ”tuotantoketjulla” tarkoitetaan integroitua tuotantoketjua, jossa terveystilanne on luetteloitujen tautien osalta yhtenäinen ja joka koostuu sellaisten erikoistuneiden pitopaikkojen yhteistyöverkostosta, jotka toimivaltainen viranomainen on hyväksynyt 53 artiklan soveltamiseksi ja joiden välillä eläimiä siirretään tuotantosyklin päättämiseksi;
* Tuotantoketju on hyväksyttävä viranomaisen toimesta
* Jäsenvaltioiden on laadittava luettelo 53 artiklassa tarkoitetuista alueellaan sijaitsevista tuotantoketjun pitopaikoista ja asetettava se julkisesti saataville.
* Toimivaltainen viranomainen voi sallia, että tuotantoketjun pitopaikkojen toimijat poikkeavat sikaeläinten tunnistamisvelvoitteesta, kun kyseiset eläimet on tarkoitus siirtää tuotantoketjussa asianomaisen jäsenvaltion alueella, edellyttäen, että jäljitettävyystoimenpiteiden soveltaminen käytäntöön asianomaisessa jäsenvaltiossa takaa eläinten täydellisen jäljitettävyyden.

**Hakemus**

Tuotantoketjun hyväksyntää voi hakea Ruokavirastolta vapaamuotoisella hakemuksella, sillä erillistä hakemuslomaketta ei ole. Tuotantoketjujen hyväksyntää voidaan hakea milloin vain eli kyseessä on avoin haku. Hakemus tulee lähettää Ruokaviraston kirjaamolle kirjaamo@ruokavirasto.fi.

Hakemuksen käsittelystä peritään Maa- ja metsätalousministeriö asetuksen 820/2024 ja sen maksutaulukon (kohdan 10.7) mukaisesti 96 € / tunnilta.

Lisätietoja:

Tanja Lähteinen tanja.lahteinen@ruokavirasto.fi, terveystilanteesta ja luetteloiduista taudeista

Marjaana Spets marjaana.spets@ruokavirasto.fi, sikojen jäljitettävyydestä